text: Langstrakt efterforskning i træpillesnyd
  27 maj 2012 kl. 16.38
  I efteråret snød det tyske firma Træpiller24 op mod 200 kunder. Kunderne fik aldrig de træpiller, de havde betalt for - og pengene har de heller ikke fået tilbage. De tyske politi efterforsker stadig sagen.
  En familie fra Avnbøl i Sønderborg er en af de mange familier, der er godt trætte af det tyske firma Træpiller24.
  For 8 måneder siden købte de nemlig træpiller for 8994 kroner, men træpillerne blev aldrig leveret. 
  - At miste næsten 9000 kroner er da hårdt. Heldigvis kunne vi låne af mine forældre, så vi kunne købe nye træpiller, siger Sanne Jensen. 
  Familien på fire har måtte spare ekstra meget på budgettet efter Træpiller24 løb snød dem. 
  - Vi håber rigtig meget, at vi får pengene retur, men helt ærligt så tvivler jeg på det. Men pengene kunne vi altså godt bruge, siger Sanne Jensen.
  
  Efterforskning trækker ud
  Træpiller24 har snydt op mod 200 kunder for i alt 3 millioner kroner.
  Syd- og Sønderjyllands Politi har efterforsket sagen, men da firmaet har en tysk adresse, bliver sagen nu primært efterforsket af det tyske politi. 
  Det er 8 måneder siden, at familien fra Avnbøl og mange andre henvendte sig til politiet, men sagen er altså endnu ikke afsluttet.
  - Vi kan ikke gøre andet end at være tålmodige og krydse fingre for, at vi får vores penge retur, siger Sanne Jensen.
  